Na podlagi Odloka o spodbujanju podjetništva v Mestni občini Velenje (Uradni vestnik MO Velenje, št. 1/16 - uradno prečiščeno besedilo in 8/24; v nadaljevanju: odlok) in Odloka o proračunu Mestne občine Velenje za leto 2026 (Uradni vestnik MOV, št. 21/25, 15/26) objavlja Mestna občina Velenje naslednji 
JAVNI RAZPIS
za dodelitev sredstev za spodbujanje podjetništva
v Mestni občini Velenje za leti 2026 in 2027 – Nakup urbane opreme 

I. NAZIV IN SEDEŽ NEPOSREDNEGA UPORABNIKA: 

Mestna občina Velenje, Titov trg 1, 3320 Velenje (v nadaljevanju MOV).
II. PREDMET JAVNEGA RAZPISA:

Predmet javnega razpisa je dodelitev proračunskih sredstev za spodbujanje podjetništva v MOV v letu 2026 in 2027. Sredstva predstavljajo pomoč de minimis, ki se dodeljujejo na podlagi  Uredbe Komisije (EU) št. 2023/2831 z dne 13. decembra 2023 o uporabi členov 107 in 108 Pogodbe o delovanju Evropske unije pri pomoči de minimis (UL L št. 2023/2831 z dne 15. 12. 2023); v nadaljevanju: Uredba Komisije (EU) 2023/2831) ter Mnenja o skladnosti sheme de minimis pomoči »Spodbujanje podjetništva v Mestni občini Velenje«  Ministrstva za finance (št. priglasitve: M001-588428-2024 datum potrditve: 26. 4. 2024).
Sredstva se dodelijo za (naziv ukrepa): Projekti za razvoj mestnega središča.
Sofinancirali se bodo projekti, ki prispevajo k temu, da bo mestno središče postalo še bolj atraktivno in zanimivo tako za podjetnike kot za prebivalce in obiskovalce. 
III. POGOJI ZA SODELOVANJE:     

1. Splošni pogoji: 
Na javni razpis se lahko prijavijo samostojni podjetniki posamezniki, zadruge, mikro, mala in srednje velika enotna podjetja, ki so organizirana kot gospodarska družba s sedežem oziroma lokacijo poslovne enote na območju MOV in bodo izvajali naložbo ali projekt na območju mestnega središča MOV. 
V okvir mikro, malih in srednje velikih enotnih podjetij po tem razpisu sodijo podjetja, ki imajo vsaj 1 zaposlenega in manj kot 250 zaposlenih ter letni promet, ki ne presega 50 mio EUR in/ali bilančno vsoto, ki ne presega 43 mio EUR. Pri definiciji podjetij se upoštevajo tudi lastniška razmerja (povezave, ki jih ima to podjetje z drugim podjetjem).
Pri samostojnih podjetnikih posameznikih se vsi ti pogoji smiselno uporabljajo. Kot zaposlena oseba se upošteva tudi nosilec dejavnosti pri s. p. (če je to njegova edina podlaga za zavarovanje) in direktor enoosebne družbe z omejeno odgovornostjo s pogodbo o poslovodenju po zavarovalni podlagi 112, v kolikor je ta direktor hkrati tudi lastnik te družbe. 

Izraz »enotno podjetje« pomeni vsa podjetja, ki so med seboj najmanj v enem naslednjih 
razmerij: 
-  eno podjetje ima večino glasovalnih pravic delničarjev ali družbenikov drugega podjetja, 
- eno podjetje ima pravico imenovati ali odpoklicati večino članov upravnega, poslovodnega ali 
   nadzornega organa drugega podjetja, 
- podjetje ima pravico izvrševati prevladujoč vpliv na drugo podjetje na podlagi pogodbe, sklenjene z 
  navedenim podjetjem, ali določbe v njuni družbeni pogodbi ali statutu, 
- eno podjetje, ki je delničar ali družbenik drugega podjetja, na podlagi dogovora, z drugimi delničarji 
  ali družbeniki navedenega podjetja samo nadzoruje večino glasovalnih pravic delničarjev ali 
  družbenikov navedenega podjetja.
Podjetja, ki so v katerem koli razmerju iz prve do četrte alineje te točke preko enega ali več drugih podjetij, prav tako veljajo za enotno podjetje.

Na razpis se ne morejo prijaviti podjetja: 
1. Iz sektorjev:
- primarne proizvodnje  ribiških proizvodov in proizvodov iz akvakulture, opredeljene v členu 5, točki 
  (a) in (b), Uredbe Komisije (EU) št.1379/2013,
-  predelave in trženje ribiških proizvodov in  proizvodov iz akvakulture, kadar je znesek pomoči 
  določen na podlagi cene ali količine proizvodov, nabavljenih ali danih na  trg;
- primarne proizvodnje kmetijskih proizvodov iz seznama v Prilogi I k Pogodbi o ustanovitvi Evropske 
  skupnosti;
- predelave in trženje kmetijskih proizvodov iz seznama v Prilogi I k Pogodbi o ustanovitvi Evropske 
  skupnosti v primerih: 
  i) če je znesek pomoči določen na podlagi cene ali količine zadevnih proizvodov, ki so kupljeni od 
     primarnih proizvajalcev ali jih je na trg dalo zadevno podjetje, 
 ii) če je pomoč pogojena s tem, da se delno ali v celoti prenese na primarne proizvajalce;  
2. Ki bi pomoč namenila izvozu oziroma, ki poslujejo v sektorju z izvozom povezane dejavnosti v 
    tretje države ali države članice, kot je pomoč neposredno povezana z izvoznimi količinami, z 
    vzpostavitvijo in delovanjem distribucijske mreže ali drugimi tekočimi izdatki, povezanimi z izvozno 
    dejavnostjo.
3.  Ki bi pridobila pomoč, ki daje prednost uporabi domačih proizvodov pred uvoženimi. 
4. Ki so v stečajnem postopku, postopku prenehanja, postopku prisilne poravnave ali likvidacije v 
     skladu z zakonom, ki ureja finančno poslovanje, postopke zaradi insolventnosti in prisilnem
     prenehanju.
5. Ki so kapitalsko neustrezna, kar pomeni, da je izguba tekočega leta skupaj s prenesenimi izgubami 
    dosegla polovico osnovnega kapitala družbe.
6. Ki prejemajo državno pomoč po posebnem programu za reševanje in prestrukturiranje podjetij v 
     težavah.
7. Ki so že koristila pomoč za posamezne namene do višine, ki jo omogočajo posamezna pravila 
     državnih pomoči.
8. Ki nimajo pravočasno in v celoti izpolnjenih pogodbenih obveznosti do MOV iz predhodnih javnih 
    razpisov, če so na njih sodelovala.
9. Ki so dolgoročno plačilno nesposobna, skladno s tretjim odstavkom 14. člena Zakona o finančnem 
     poslovanju, postopkih zaradi insolventnosti in prisilnem prenehanju.
10. Ki so na seznamu subjektov, za katera v razmerju do MOV veljajo omejitve poslovanja po Zakonu o 
      integriteti in preprečevanju korupcije.
11. Ki so že prejela pomoč de minimis po Odloku  o spodbujanju podjetništva v MOV in naložbe oziroma 
      storitve niso izvedla v skladu s podpisano pogodbo.
12. Ki so bila za isti namen že sofinancirana iz drugih virov.
13. Ki imajo zapadle, neplačane obveznosti iz naslova davkov, prispevkov in drugih obveznih dajatev.
14. Ki imajo zapadle, neplačane obveznosti do MOV.
15. Ki so v postopku vračanja neupravičeno prejete državne pomoči na podlagi odločbe Evropske   
       komisije, ki je prejeto državno pomoč razglasila za nezakonito in nezdružljivo s skupnim trgom EU.
16. Ki so bila v preteklih letih upravičena do sredstev za spodbujanje podjetništva v MOV in niso oddala 
      poročila ali je bila na podlagi nadzora ugotovljena nenamenska poraba sredstev.




Skupni znesek pomoči na podlagi pravila de minimis, dodeljen enotnemu podjetju ne sme presegati zgornje meje 300.000 EUR v obdobju zadnjih treh let, ne glede na obliko ali namen pomoči ter ne glede na to, ali se pomoč dodeli iz sredstev države, občine ali Unije. 
Pri ugotavljanju ali nova pomoč de minimis presega dovoljeno višino pomoči de minimis, se upoštevajo vse prejšnje v obdobju zadnjih treh proračunskih let dobljene pomoči de minimis, ki so jo prejela podjetja pred združitvijo ali delitvijo podjetja, skladno z 8. in 9. točko 3. člena Uredbe komisije (EU ) št. 2023/2831.

Prejemnik pomoči mora pred dodelitvijo sredstev dati pisno izjavo:
1. o že prejetih vseh de minimis pomočeh v predhodnih treh in v tekočem proračunskem letu, vključno z navedbo pri katerih dajalcih in v kakšnem znesku je v relevantnem obdobju še kandidiral za de minimis pomoč,
2. o drugih že prejetih ali zaprošenih pomočeh za iste upravičene stroške,
3. zagotovilo, da z dodeljenim zneskom pomoči de minimis, ne bo presežena zgornja meja de minimis pomoči ter intenzivnosti pomoči po drugih predpisih,
4. seznam podjetij, s katerimi je lastniško povezan, tako da se preveri skupni znesek že prejetih de minimis pomoči za vsa, z njim povezana podjetja.
5. ali gre za primer pripojenega podjetja ali delitve podjetja (pomembno zaradi kumulacije pomoči), v skladu z 8. in 9. točko 3. člena Uredbe Komisije (EU) št. 2023/2831.
MOV bo pisno obvestila prejemnika, da je pomoč dodeljena po pravilu de minimis v skladu z  Uredbo Komisije (EU) 2023/2831 z dne 13. decembra 2023 o uporabi členov 107 in 108 Pogodbe o delovanju Evropske unije pri pomoči de minimis (UL L št. 2023/2831 z dne 15. 12. 2023) ter o znesku de minimis pomoči in pogojih pomoči. Pomoč je dodeljena z dnem podpisa pogodbe.
MOV bo kot dajalec pomoči vzpostavila evidenco o dodeljenih pomočeh de minimis po prejemnikih in hranila evidence o individualni pomoči de minimis 10 let od datuma dodelitve pomoči.
2. Posebni pogoji in določila:

Prijavitelji morajo za pridobitev sredstev po tem javnem razpisu izpolnjevati naslednje posebne pogoje:
· imajo v lasti ali najemu poslovni prostor na naslovih Cankarjeva cesta 1 in 2, Šaleška cesta 19, 19a in 21 ter Titov trg 3 in 4;
· nakup in uporaba enotne zunanje urbane opreme, skladno s strokovnimi smernicami » Urbana oprema – mestno središče Velenje« (v nadaljevanju: strokovne smernice), določene v okviru projekta prenove Cankarjeve ceste, ki ga je izvedla Mestna občina Velenje. 

Upravičen strošek je nakup opreme od tretjih oseb po tržnih pogojih. Tretja oseba ne sme biti lastniško povezana s podjetjem – upravičencem.

Prijavitelju so lahko sredstva na podlagi tega razpisa dodeljena le enkrat. 

Sredstva se odobrijo za upravičene stroške prijavljenega projekta nastale od 01. 01. 2026 do najkasneje 30. 10. 2027. V tem obdobju mora biti za upravičene stroške izdan račun, ki mora biti tudi plačan. Tveganje glede financiranja naložbe pred datumom izdaje pozitivnega sklepa o odobritvi sofinanciranja nosi prijavitelj. 






IV. VIŠINA SREDSTEV: 

Višina razpisanih sredstev znaša 100.000 EUR. Sredstva so zagotovljena v proračunu MOV, in sicer 20.000 EUR v letu 2026 ter 80.000 EUR v letu 2027 na proračunski postavki 41014002 Spodbujanje podjetništva. V primeru neporabljenih sredstev v letu 2026, se le-ta prenesejo v leto 2027. Sredstva se dodeljujejo kot nepovratna sredstva v obliki subvencij oziroma dotacij, skladno s pravili o dodeljevanju državnih pomoči po pravilu de minimis.

V. UPRAVIČENI IN NEUPRAVIČENI STROŠKI TER VIŠINA SOFINANCIRANJA:

Upravičeni stroški po tem javnem razpisu so stroški nakupa zunanje urbane opreme, ki prispevajo k temu, da bo mestno središče postalo še bolj atraktivno in zanimivo tako za podjetnike kot za prebivalce in obiskovalce. 
Med upravičene stroške sodijo:
· nakup miz za zunanjo ureditev gostinskih površin
· nakup stolov za zunanjo ureditev gostinskih površin;
· nakup senčnikov in/ali tend;
· nakup cvetličnih korit.
Upravičeni so izključno stroški nakupa nove urbane opreme, ki so nastali v obdobju, določenem s tem javnim razpisom, ter so izkazani z ustreznimi računi in dokazili o plačilu.

Do sofinanciranja niso upravičeni:
· stroški nakupa opreme, ki ni vključena v strokovnih smernicah;
· stroški, povezani z nakupom rabljene opreme;
· stroški montaže, postavitve, vzdrževanja, popravil in drugih storitev, povezanih z uporabo urbane opreme, razen če so izrecno opredeljeni kot upravičeni v razpisni dokumentaciji;
· stroški DDV, če ga prijavitelj lahko uveljavlja kot odbitni davek na dodano vrednost;
· stroški, ki niso neposredno povezani z namenom tega javnega razpisa;
· stroški, za katere je prijavitelj že prejel sredstva iz drugih javnih virov;
· stroški zasaditve. 

Višina sofinanciranja: do 50 % upravičenih stroškov (brez DDV).
· Znesek sofinanciranja je največ 10.000 EUR.
· Prijavitelj mora izkazovati ekonomsko in pravno lastništvo predmeta projekta. Financiranje oziroma zapiranje finančne konstrukcije z leasingom ni dovoljeno.

Ostale določbe:
· Prijavitelji na razpis oz. prejemniki sredstev odgovarjajo za točnost podatkov in podanih izjav ob prijavi na razpis. V primeru neresničnih podatkov ali kršenja pogodbe o dodelitvi sredstev je prejemnik dolžan vrniti pridobljena sredstva z zakonitimi zamudnimi obrestmi.
· Zgornja višina dodeljenih sredstev za izvedbo ukrepa na posameznega upravičenca ne sme preseči navedene višine, in sicer ne glede na to, iz katerih javnih virov (sredstva občinskega, državnega proračuna, sredstev Zavoda za zaposlovanje Republike Slovenije ali mednarodnih virov) so sredstva dodeljena. 
· Upravičenec za iste upravičene stroške naložbe oz. projekta, ki je predmet sofinanciranja, ne sme pridobiti drugih javnih sredstev. 

VI. MERILA ZA IZBOR UPRAVIČENCEV:

Vse formalno popolne vloge, ki bodo izpolnjevale pogoje za kandidiranje in bodo skladne z namenom javnega razpisa,  bo ocenila komisija na osnovi naslednjih meril:

- višina lastnega finančnega vložka prijavitelja (največ 50 točk),
- celovitost nakupa (višje število točk prejme prijavitelj, ki bo v okviru razpisa nabavil vse štiri vrste opreme (mize, stole, senčnike in/ali tende ter cvetlična korita), ne pa le posameznih elementov (50 točk).

Najvišje možno število točk je 100. Podrobna merila s točkovnikom so sestavni del  razpisne dokumentacije. Vloge se ocenijo in glede na zbrano skupno število točk razvrstijo od vloge z najvišjim številom točk do vloge z najnižjim številom točk. Sredstva se dodelijo po razvrstitvi točk do porabe razpoložljivih sredstev. 
Če je v posameznem roku oziroma ob posameznem odpiranju vlog prejetih več formalno popolnih vlog, kot je na voljo sredstev, se vloge razvrstijo glede na doseženo število točk, sredstva pa se dodelijo po razvrstitvi točk do porabe razpoložljivih sredstev. V primeru, ko imata dve ali več vlog enako skupno število točk, razpoložljiva sredstva pa ne zadoščajo za dodelitev sredstev vsem tako ocenjenim vlogam, se sredstva dodelijo po vrstnem redu prejema vlog. (ALI se razpoložljiva sredstva med te vloge razdelijo sorazmerno glede na višino zaprošenih sredstev.)

VII. OBDOBJE ZA PORABO SREDSTEV IN POROČILO O IZVEDENEM PROJEKTU:  

Obdobje za katerega so namenjena razpisana proračunska sredstva je proračunsko leto 2026 in 2027. 
Upravičeni stroški morajo nastati in biti plačani v času od 01. 01. 2026 do 29. 10. 2027.

Prijavitelj mora dostaviti zahtevek za sofinanciranje v letu 2026 najkasneje do 30.  11.  2026 in v letu 2027 najkasneje do 30. 11. 2027 v tiskani obliki po pošti na naslov: Mestna občina Velenje, Titov trg 1, 3320 Velenje ali osebno v sprejemni pisarni Mestne občine Velenje v času uradnih ur.  
Seznam razpisnih obrazcev in prilog pri zahtevku:
· zahtevek za sofinanciranje,
· končno poročilo o projektu z vključeno slikovno dokumentacijo,
· seznam računov za upravičene stroške projekta s prilogami.  

Pred izplačilom sredstev ima komisija pravico ogleda na terenu ter preveriti verodostojnost računov in ostale dokumentacije ter namensko porabo sredstev. 

VIII. RAZPISNI ROK: 

Razpis se zaključi 30. 9. 2027 oziroma do porabe razpisanih sredstev. 


IX. RAZPISNA DOKUMENTACIJA, NAČIN IN ROK PRIJAVE

Razpisna dokumentacija je objavljena na spletni strani MOV www.velenje.si (za občane/javne objave in razpisi) in obsega: besedilo razpisa in razpisne obrazce. 

Prijavitelji morajo vlogo izpolniti in oddati v zaprti ovojnici po pošti na naslov Mestna občina Velenje, Titov trg 1, 3320 Velenje ali osebno v sprejemno pisarno Mestne občine Velenje v času uradnih ur. Na ovojnici mora biti jasno označeno: »NE ODPIRAJ - JAVNI RAZPIS za dodelitev sredstev za spodbujanje podjetništva« ter naziv in naslov prijavitelja. 

Rok za oddajo vlog in odpiranje vlog

Prijavitelji lahko vloge oddajo v okviru razpoložljivih sredstev za posamezno proračunsko leto, in sicer:
· v letu 2026 je skrajni rok za oddajo vloge 20. 10. 2026, odpiranje vlog bo 21. 10. 2026;
· v letu 2027 je skrajni rok za oddajo vloge 30. 9. 2027. Odpiranje vlog se izvede v naslednjih terminih: 1. 2. 2027, 31. 3. 2027, 31. 5. 2027, 2. 8. 2027 in 1. 10. 2027.

Vloga se šteje za pravočasno, če je prejeta najpozneje zadnji dan roka za oddajo vlog. V primeru osebne oddaje se kot čas oddaje šteje čas, ko je vloga prejeta pri pristojnem organu. Vloge, ki bodo oddane po poteku roka za oddajo vlog, bodo s sklepom zavržene kot prepozne.

Vloge se bodo odpirale in obravnavale po posameznih rokih za odpiranje. 

Seznam razpisnih obrazcev in prilog pri vlogi:
· prijavni obrazec, podatki o prijavitelju,
· predstavitev prijavitelja in viri financiranja,
· stroškovnik s prilogami,
· izjava o strinjanju z razpisnimi pogoji in resničnosti podatkov,
· izjava o povezanih podjetjih – enotno podjetje,
· izjava o pridobitvi sredstev,
· parafiran vzorec pogodbe.

Vloga, ki ne bo oddana skladno z zahtevami tega javnega razpisa, ki ne bo oddana pravočasno, ki je ne bo podala upravičena oseba, ne bo obravnavana.
Vsi podatki iz vloge so javni, razen tisti, ki jih prijavitelj posebej označi kot poslovno skrivnost. Kot poslovno skrivnost lahko prijavitelj označi posamezen podatek oziroma del vloge ter naj navede zakaj to predstavlja poslovno skrivnost. Poslovna skrivnost se ne more nanašati na celotno vlogo in na podatke potrebne za oceno vloge po merilih javnega razpisa.

X. ODPIRANJE, OBRAVNAVANJE VLOG IN OBVEŠČANJE O IZIDU RAZPISA:
Odpiranje vlog bo izvedla komisija periodično, po vnaprej določenih terminih, in sicer 1. 11. 2026,  1. 2. 2027,  31. 3. 2027, 31. 5. 2027, 2. 8. 2027  in 30. 9. 2027  ob 12:00 uri, na sedežu MOV, Titov trg 1, Velenje. Pri odpiranju vlog sme prisostvovati vsak, ki kandidira na razpisu.
Komisija bo v okviru posameznega termina obravnavala vse pravočasne, popolne in ustrezne vloge. Župan bo o njih s sklepom odločil najkasneje v 30 dneh od roka za predložitev vlog. Prijavitelj bo pozvan k podpisu pogodbe o sofinanciranju, v kateri se opredelijo medsebojne obveznosti. Če se prijavitelj v roku 8 dni od prejema poziva nanj ne odzove, se šteje, da je umaknil vlogo za pridobitev sredstev.

Zoper sklep je možna pritožba v roku 8 dni od prejema sklepa na naslov MOV, Titov trg 1, Velenje. Vložena pritožba ne zadrži podpisa pogodbe z izbranimi prijavitelji. Pritožnik mora v pritožbi natančno navesti pritožbene razloge. Predmet pritožbe ne morejo biti postavljena merila za ocenjevanje vlog. O pritožbi odloči župan v roku 15 dni s sklepom.


Namensko porabo sredstev iz pogodbe preverja občinska uprava. V primeru nenamenske porabe sredstev mora prejemnik sredstva vrniti skupaj z zakonitimi zamudnimi obrestmi, poleg tega tudi ne sme sodelovati na naslednjem razpisu. 

Rezultati razpisa so informacije javnega značaja in se lahko objavljajo. 
Prijavitelji, katerih vloge bodo v postopku ocenjevanja ocenjene pozitivno in se jim bodo dodelila sredstva, bodo morali:
- hraniti vso dokumentacijo v zvezi s projektom najmanj 10 let od datuma prejetja sredstev,
- zagotoviti dostop do celotne dokumentacije v zvezi s projektom vsem organom, ki so vključeni v 
   spremljanje izvajanja, upravljanja, nadzora in revizije javnega razpisa.

Obdelava osebnih podatkov je skladno z določili člena 6 Splošne uredbe EU o varstvu podatkov (GDPR, 2016/679) potrebna pred sklenitvijo pogodbe za izvajanje Javnega razpisa za dodelitev sredstev za spodbujanje podjetništva v Mestni občini Velenje za leti 2026 in 2027 in za izvajanje pogodbe, katere pogodbena stranka je prijavitelj.

XI. DODATNE INFORMACIJE:

Vse dodatne informacije v zvezi z javnim razpisom so na voljo v času uradnih ur Mestne občine Velenje po elektronski pošti: sabina.vranc@velenje.si in patricija.dobrovolec@velenje.si



Številka: 3021-0002/2026

Datum: _____________




							                   župan Mestne občine Velenje
                                                                                                           Peter DERMOL

